Her er julenissens egentlige verksted
Tusenvis av mil fra Nordpolen ligger det egentlige verkstedet til julenissen. Mesteparten av kulene til juletreet og LED-lysene du henger rundt inngangsdøren er produsert av en av de mer enn 600 fabrikkene i byen Yiwu, skriver britiske The Guardian. Arbeiderne i byen jobber 12-timers skift og tjener maksimum 3000 kroner måneden. Og selv om de jobber i byen som lager mesteparten av all julepynt i verden, er ikke arbeiderne helt sikre på hva jul egentlig er, ifølge den britiske avisen. - Kanskje er det som kinesisk nyttår for utlendinger, spør 19 år gamle Wei da nyhetsbyrået Sina treffer han. Sammen med faren, jobber han i et rom farget knallrødt av pulveret som brukes for å fargelegge julefigurene. I prosessen blir både Wei og hans far røde fra topp til tå, og de skifter ansiktsmaske ti ganger daglig for å unngå å få støvet fra pulveret i lungene. Det enorme området med fabrikker er som en verden av plastikk. Her finner man alt du ikke trenger, hele gater er dedikert kun til kunstige blomster, andre til oppblåsbare leker. Byen er delt i fem forskjellige distrikter, og i distrikt to finnes julebyen, skriver The Guardian. Og selv om området er gigantisk, er tiden i ferd med å løpe fra plastikkmarkedene i byen Yiwu . Kjøp av nips, plastikk og juledekorasjoner er i ferd med å overtas av giganter på nettet, som Alibaba og Made in China.
I julebyen Yiwu i Kina produseres 60 prosent av all juledekorasjon i verden. juledekorasjon i verden.